Sjakk-stormestere om Carlsen: - Ville ikke skrevet under
Lørdag kveld avsluttes prestisjefylte Sinquefield Cup. Magnus Carlsen havnet på 2. plass etter å ha spilt remis mot bulgariske Veselin Topalov. Mens turneringsvinner Fabiano Caruana fra Italia har spilt svært godt her i St. Louis i USA, har den norske verdensmesteren slitt med å finne toppformen. Carlsen har ikke bare hatt turneringen å tenke på, for innen i morgen må han bestemme seg for om han skal spille VM-matchen mot Viswanathan Anand i Sotsji i Russland i november. - Dette er en vanskelig sak med mange problemstillinger, sa Carlsens manager Espen Agdestein til VG i går. KOMMENTAR:Slik er spillet om CarlsenManageren ankom St. Louis torsdag kveld, og startet VM-samtalene med Carlsen etter gårsdagens parti. Team Carlsen har forsøkt å få matchen utsatt eller flyttet fra Sotsji. Ikke bare gjør krigen mellom Ukraina og Russland det etisk problematisk - FIDE-presidenten er Putin-venn, og Krasnodar, fylket der Sotsji ligger og som skal betale gildet, har en guvernør, Aleksander Tkatjsov, som står på EUs sanksjonsliste. Dersom Carlsen ikke skriver under sier han også fra seg tittelen som verdensmester. VG har snakket med tre av stormesterne som er til stede for å kommentere under Sinquefield Cup; Yasser Seirawan, Ben Finegold og Ian Rogers.Samtlige av dem sier at de hadde takket nei til VM-match i Russland dersom de var i Carlsens sko. - Jeg ville definitivt ikke spilt i Sotsji, sier Finegold til VG. - Hvorfor ikke? - - Det er snakk om sanksjoner, og det er ikke klart om han i det hele tatt kan ta imot pengene. Samtidig liker jeg ikke hvordan FIDE opptrer ved å bestemme hvor det skal være uten å spørre spillerne, for så å tvinge dem. Jeg syntes ikke det er riktig. Det er også for kort tid fra forrige match, og de burde finne bedre sponsorer. Og så er Sotsji et forferdelig sted. Australske Ian Rogers er enig. - Jeg ville ikke ha spilt fordi det hadde vært veldig ubekvemt. Man kunne ikke tatt imot pengene, det er en risiko for sanskjoner mot Russland som kunne hindret å spille uansett og jeg har for mange venner i Ukraina som ville blitt skuffet, sier han.Yasser Seirawan unne ikke nordmannen den vanskelige avgjørelsen han nå står over for. - Alle sjakkspillere og alle stormestere drømmer om å bli verdensmestere. Å bli satt i en så vanskelig situasjon hvor Magnus kanskje er nødt til å trekke seg - det må være det aller mest smertefulle en stormester i sjakk kan oppleve. Jeg ville tenkt: Hvordan vil det påvirke karrieren min? Vil fansen min bli skuffet? - Ville du ha skrevet under? - Nei. Seirawan reagerer på hvordan FIDE (Det internasjonale sjakkforbundet) har opptrådt i saken. - For sjakksporten er det best om han spiller, og forhåpentligvis lærer FIDE noe av det. Hvis han ikke spiller har han min dypeste respekt. Det er så vanskelig å gi opp tittelen som verdensmester. Det er det han har drømt om hele livet.Ben Finegold er heller ikke imponert over FIDE. - Hvis jeg var Magnus ville jeg ikke spilt, men dette er fullt og helt FIDEs skyld. Ian Rogers tror ikke at Carlsen kommer til å skrive under. - Hva tror du reaksjonen fra FIDE i så fall blir? - FIDE er uforutsigbare, men jeg tror at utenom det vil det kun være sympati fra offentligheten dersom han ikke spiller. Da VG spurte vinneren av Sinquefield Cup, Fabiano Caruana, om han ville skrevet under i går, svarte han: - Han er i en vanskelig situasjon, og det er vanskelig å finne et alternativ. Han kan bryte ut fra verdensmesterskapet og miste tittelen, det er hans valg, men jeg ville ha beholdt tittelen. Carlsen var ordknapp om avgjørelsen etter lørdagens remis: - Vi får vel se mer om det i morgen.
De er alle stormestere i sjakk, og unner ikke Magnus Carlsen (23) det tøffe valget han nå må ta. Men de er enige: De ville ikke ha takket ja til VM-match i Russland.